Rio Tinto stenst siðferðiskröfur Íslendinga.

Ein eftirminnilegasta uppljóstrunin í Framtíðarlandinu eftir Andra Snæ Magnason var um bæklinginn, sem íslensk stjórnvöld sendu helstu stóriðjufyrirtækjum heims með tilboði um sölu á "lægsta orkuverði og sveigjanlegu mati á umhverfisáhrifum sem ekki þyrfti að hafa áhyggjur af."

Meðal fyrirtækjanna var Rio Tinto, sem sagt hafði verið um í umræðum í bresks þinginu að væri sóðalegasta og ósvífnasta fyrirtæki í heimi. Og maður hugsaði með sér að mikið væri nú gott að þetta fyrirtæki hefði ekki aumkað sig yfir lítilþæga ráðamenn okkar. Auðvitað væri það fjarlægur möguleiki, sem betur færi, að við myndum eiga viðskipti við það.

Í seinni fréttum Sjónvarpsins í kvöld kom fram að Norðmenn væru sama sinnis um Rio Tinto og kom fram í Framtíðarlandinu. Norski olíusjóðurinn væri nú að slíta öll tengsl við fyrirtækið vegna hinnar miklu mengunar sem það bæri ábyrgð á í Indónesíu. Fyrirsagnir fréttarinnar voru um að Norðmenn vildu ekkert með Rio Tinto hafa og fyrirtækið stæðist ekki siðferðiskröfur þeirra.

En möguleikinn, sem maður taldi sér trú um 2004 að væri fráleitur, er nú staðreynd: Rio Tinto er eigandi að álverinu í Straumsvík og gæti þess vegna eignast öll álver á Íslandi og orkuverin í ofanálag.

Íslendingar gera nefnilega engar siðferðiskröfur til Rio Tinto og heldur ekki kröfur um að vita hverjir þeir huldumenn rússneskir eru, sem sagðar eru 99,9% líkur á að standi að stærstu framkvæmd Íslandssögunnar í olíuhreinsistöð á Vestfjörðum.

Íslendingar gera engar kröfur um að kanna, hvort aðrir möguleikar á nýtingu auðlinda lands og þjóðar geti gefið meiri arð, heiður og ímynd þegar til lengri tíma er litið. Eina krafa okkar felst í orðtakinu: Take the money and run! Skítt með framtíðina og afkomendurna.

Fyrri ummæli:

Ummæli:
Ég klippti þessa frétt út og setti inn á myndbandalistann á blogginu mínu ef fólk hefur áhuga á að sjá hana. Bara smella á efsta myndbandið undir fyrirsögninni "nýjustu myndböndin" vinstra megin á síðunni.

Verkefni: Lyndi
Merking: Hlutlaust